Ákveðið hefur verið , að tíu ný ríki gangi í Evrópusambandið ( ESB ) . Á þetta eftir að breyta ásýnd Evrópu og hafa áhrif hér eins og hvarvetna annars staðar . Einkennilegt er að heyra þau viðbrögð við þessum mikilvægu þáttaskilum í sögu Evrópu , að óhjákvæmilegt sé vegna þeirra , að við Íslendingar förum í Evrópusambandið . Hlustaði ég á tvo umræðuþætti um viðburði vikunnar í útvarpi , þar sem viðmælendur töldu ekki lengur nauðsynlegt að ræða rök með eða á móti aðild Íslands að Evrópusambandinu ( ESB ) ; það væri eins og pólitískt náttúrulögmál , að Íslendingar hlytu að slást í hópinn . Í öðrum þættinum var vakið máls á því , að Davíð Oddsson forsætisráðherra hefði bent á það á þingi , að Evrópusambandsmenn hefðu sagt , að Norðmenn og Íslendingar ættu ekki að kippa sér upp við , að krafist væri margföldunar á greiðslum þeirra fyrir samninginn um evrópska efnahagssvæðið vegna stækkunar samningssvæðisins , því að fjárkröfurnar væru aðeins brot af kröfum um fjárgreiðslur , ef til aðildar Noregs og Íslands kæmi . Þá sagði einn þátttakenda , að ekki væri ástæða til að býsnast yfir kostnaði vegna ESB-aðildar , því að Íslendingar yrðu að leggja sitt af mörkum til að jafna lífskjör í Evrópu . Í hinum þættinum var Jón Baldvin Hannibalsson , fyrrverandi utanríkisráðherra , meðal þátttakenda . Þar kom fram hjá einum viðmælanda , að líklega hefði verið best fyrir Íslendinga að ganga fyrr í Evrópusambandið . Á þeim tímum þegar fjölmiðlamenn keppast um að ræða við Jón Baldvin í tilefni af æviminningum hans , væri vel við hæfi , að hann sjálfur eða einhver viðmælenda hans minntist þess , að Jón Baldvin var einarðasti talsmaður þess við gerð samningsins um evrópska efnahagssvæðið , að hann gerði ónauðsynlegt fyrir okkur Íslendinga að ganga í ESB . Í umræðum á alþingi í tilefni af stækkun ESB og samningaviðræðum okkar við fulltrúa þess spurði Svanfríður Jónasdóttir , þingmaður Samfylkingarinnar , utanríkisráðherra að því , hvað hann segði um ummæli , sem höfð voru eftir Kjell Magne Bondevik , forsætisráðherra Noregs í fréttum hljóðvarps ríkisins , að aðild að ESB yrði helsta kosningamálið í næstu þingskosningum í Noregi . Þá sagði í fréttinni : „ Bondevik , sem er gamall andstæðingur ESB , segir að Evrópusambandið sé að breytast og ljær nú í fyrsta sinn máls á að endurskoða afstöðu sína til sambandsins . ” Var greinilegt , að Svanfríður , sem er hlynnt aðild Íslands að ESB , taldi þessa frétt málstað sínum til framdráttar . Davíð Oddsson vék að þessari spurningu Svanfríðar í umræðunum og dró athygli þingmanna að þeirri staðreynd , að fréttastofa hljóðvarps ríkisins hefði farið rangt með ummæli norska forsætisráðherrans . Las Davíð úr frétt í norska blaðinu Aftenposten , þar sem segir , að Bondevik telji , að ESB-aðild verði eitt af mörgum kosningamálum í Noregi árið 2005 , auk þess sem hann segist ekki hafa neitt nýtt um afstöðu sína til ESB að segja . EES-samningurinn hafi reynst Noregi vel og leitt til þjóðarsamstöðu , hann hafi veitt Norðmönnum aðild að innri markaði ESB án þess að þeir hafi orðið þátttakendur í hinni dýpri samrunaþróun innan ESB . Bondevik segist átta sig á því , að það muni reyna á EES-samninginn , þegar gengið verði til viðræðna um að stækka hann . Evrópukortið breytist , það sé sér ljóst . „ Það er of snemmt að hefja raunverulegar rökræður heima fyrir um aðild á þessari stundu . Við verðum að vita um hvað málin snúast , áður en við óskum enn á ný eftir því , að Norðmenn gangi til atkvæða , ” sagði Bondevik . Norski forsætisráðherrann endurtók í Aftenposten með öðrum orðum hið sama og hann sagði á Norðurlandaráðsfundi í Helsinki á dögunum , þegar hann taldi fráleitt að setja ESB-aðild Noregs á dagskrá , á meðan menn vissu ekki við hvers konar ESB væri verið að semja . Fyrir utan stækkun ESB er nú unnið að því að setja ESB stjórnarskrá og nýja stjórnskipan . Hið sérkennilega við að draga Kjell Magne Bondevik inn í umræðurnar hér á landi er , að fréttastofa hljóðvarps ríkisins skuli gera það með þessum hætti , það er að talsmenn aðildar Íslands að ESB telji það vatn á myllu sína . Að flytja umræður í Noregi um ESB-aðild til Íslands hefur áður verið reynt , ekki síst þegar menn tóku sig til hér og hófu að túlka samninga ESB við Norðmenn um sjávarútvegsmál á þann veg , að víst gætu Íslendingar fengið varanlega undanþágu frá þessari stefnu . Þessar túlkanir áttu ekki við nein rök að styðjast . Í Noregi er öflugasta dagblaðið , Aftenposten , eindregið fylgjandi aðild Noregs að ESB . Blaðið var því ekki ánægt með þá stefnu ríkisstjórnar Bondeviks að setja ESB-aðild ekki á dagskrá . Nú eygir blaðið , að unnt sé að ræða málið á nýjum forsendum eftir leiðtogafund ESB í Kaupmannahöfn og ummæli Bondeviks í tilefni af honum – það þykja stórtíðindi , eins og heyra mátti í hádegisfréttum ríkisins í dag , að formaður í flokki Bondeviks segir það ekki jafngilda stjórnarslitum , að stjórnarflokkarnir ræði ESB-aðild meðan stjórn Bondeviks situr . Hvað skyldu menn hafa sagt hér , ef samið hefði verið um það við stjórnarmyndun , að stjórnarflokkar mættu ekki ræða aðild að ESB ? Það er mikill munur á slíkri afstöðu og hinni , að ríkisstjórn hafi ekki aðild á dagskrá eða í stefnu sinni . Hér hefur hins vegar hvorugur stjórnarflokkanna haft ESB-aðild sem stefnumál eins og Hægri flokkurinn , einn þriggja stjórnarflokka í Noregi , sem á þar að auki utanríkisráðherrann í stjórninni . Enn sannast , að hæpið er , svo að ekki sé meira sagt , að heimfæra ESB-deilur hér á landi . Norðmenn hafa tvisvar fellt aðild í þjóðaratkvæðagreiðlsu , hér hefur málið aldrei verið lagt fyrir með þeim hætti . Miðað við hve fátítt er , að breytingar verði í hópi þeirra , sem stjórna fréttamiðlun til okkar Íslendinga , eru sérstök tíðindi , að Elín Hirst hafi verið ráðin fréttastjóri sjónvarpsins . Sérkennilegt er , að vinstrisinnar kvarti sáran undir pólitískum áhrifum við stjórn RÚV , því að engir taka pólitískari afstöðu þar en einmitt þeir , þegar um ráðningu starfsfólks er að ræða . Sannaðist það vel í tengslum við ráðningu Elínar Hirst , því að þá rauf Gissur Pétursson , fulltrúi Framsóknarflokksins , meirihlutasamstarf við Sjálfstæðisflokkinn til að sameinast með vinstrisinnum gegn Elínu , sem tvímælalaust var hæfasti umsækjandinn . Var öllum , sem um þetta mál fjölluðu ljóst , að engar málefnalegar ástæður voru gegn því , að Elín fengi þetta starf . Engu að síður var látið að því liggja , áður en útvarpsráð tók afstöðu til málsins og síðan útvarpsstjóri um ráðningu hennar , að ráðning Elínar byggðist á einhvers kónar pólitískri misnotkun . Tilgangurinn var greinilega sá , að hræða menn frá stuðningi við Elínu . Stóðst framsóknaramaðurinn í útvarpsráði ekki þá áraun . Þegar fylgst er með framgöngu vinstrisinna vegna ráðningar Elínar Hirst , er ekki að undra , að margir hugsi sig um tvisvar , þegar þeir velta fyrir sér , hvort ástæða sé til að sækja um starf hjá RÚV . Hitt ýtir einnig undir áhugaleysi um störf fyrir RÚV , að vinstri menn í útvarpsráði og á alþingi berjast hatrammlega gegn því , að stofnuninni verði breytt í hlutafélag í ríkiseign og þannig tryggt besta rekstrarformið í samkeppnisrekstri . Rökin gegn hugmyndum um slíka breytingu á RÚV eru álíka af-því-bara-rök og notuð eru , þegar látið er eins og það sé póltíkst náttúrulögmál , að Ísland fari í ESB .